Både Frederikshavn Whitehawks og AaB Ishockey må undvære to spillere inden sæsonpremieren i isligaen, oplyser DR Nordjylland. Fire spillere fra de to klubber blev nemlig bortvist i weekendens træningsturnering, og ifølge Danmarks Ishockeys Unions regler, så skal karantæner afsones i ligaen - også selv om de er givet i træningskampe. AaB Ishockey går på isen mod Herning uden Brad Rooney og Tobias Holm den 27. september. Frederikshavn indleder sæsonen dagen efter mod netop AaB - og stiller her uden både Martin Spanhel og Kasper Pedersen. Sidstnævnte må heller ikke være med i Frederikshavns anden ligakamp mod Esbjerg.
En træningsturnering i weekenden bliver dyr for de to nordjyske ishockeyklubber.